古冢行
作者：畢仲游
朝代：宋

paragraphs: 朝行古冢東，暮行古冢西。
冢中古人骨已朽，冢外遊子今何之。
朝食古道南，暮食古道北。
道傍古跡不可見，道上行人常役役。
古人居今人必愛，今有古人人不識。
面前和好兒女顔，背後往往張弓射。
拂衣歸去非不會，無宅無田歸未得。
長靴短笏隨衆人，斂首低顔爲俗客。
深居晏坐尚恐喧，平路緩行猶恐蹶。
口中有聲未嘗吐，嚥入喉嚨化爲血。
君不見谷口鄭子真，又不見蜀中揚子雲。
子真老死耕巖石，子雲嗜酒惟醺醺。
丈夫窮達皆有命，萬事得失非由人。
街頭沽販味雖薄，猶可賒來傾入唇。